กู้ไจก้าทำรถไฟสีแดงหมื่นล.
คลังเซ็นกู้ไจก้าอีก 1.06 หมื่นล้านบาท ทำรถไฟสายสีแดงเฟส 2 ช่วงบางซื่อ-รังสิต
13 มิ.ย. 2558

คลังเซ็นกู้ไจก้าอีก 1.06 หมื่นล้านบาท ทำรถไฟสายสีแดงเฟส 2 ช่วงบางซื่อ-รังสิต 
นายสมหมาย ภาษี รมว.คลัง เปิดเผยว่า เมื่อเร็วๆ นี้กระทรวงการคลังได้ลงนามในหนังสือแลกเปลี่ยนว่าด้วยความร่วมมือทางการเงินระหว่างรัฐบาลไทยกับรัฐบาลญี่ปุ่น สำหรับโครงการรถไฟชานเมืองสายสีแดง ช่วงบางซื่อ-รังสิต ระยะที่ 2 ของการรถไฟแห่งประเทศไทย (รฟท.)
นอกจากนี้ ได้มีการลงนามในสัญญาเงินกู้สำหรับโครงการดังกล่าวกับนายชูอิจิ อิเคดะ หัวหน้าผู้แทนองค์การความร่วมมือระหว่างประเทศของญี่ปุ่น (ไจก้า) ประจำประเทศไทย วงเงิน 38,203 ล้านเยน หรือประมาณ 10,697 ล้านบาท
ทั้งนี้ เงินกู้รัฐบาลญี่ปุ่นเป็นเงินกู้เงื่อนไขผ่อนปรนแบบ Preferential Terms มีอัตราดอกเบี้ยสำหรับการจัดซื้อจัดจ้างสินค้าและบริการในอัตรา 0.4% ต่อปี ถือว่าต่ำที่สุดตั้งแต่รัฐบาลเคยกู้มา สำหรับเงินส่วนที่เป็นค่าจ้างที่ปรึกษา อัตราดอกเบี้ย 0.01% ต่อปี และมีค่าธรรมเนียมเงินกู้ (Front-End Fee) 0.2% ของวงเงินกู้ กำหนดระยะเวลาการชำระหนี้ 20 ปี รวมระยะเวลาปลอดหนี้เงินต้น 6 ปี
“การกู้เงินนี้ ไม่มีเงื่อนไขในการจัดซื้อสินค้าและบริการว่าจะต้องใช้ของญี่ปุ่นเท่านั้น แต่เปิดโอกาสให้กระทำโดยเสรี โดยสามารถจัดซื้อสินค้าและบริการได้จากทุกประเทศ โดยวิธีประกวดราคานานาชาติ” รมว.คลัง กล่าว
นายสมหมาย กล่าวต่อไปว่า เงินกู้โครงการรถไฟสายสีแดงจะทยอยกู้ 3 ครั้ง โดยการกู้ครั้งนี้เป็นครั้งที่ 2 และจะกู้ครั้งสุดท้ายในปี 2559 โดยการเบิกจ่ายเป็นไปตามความคืบหน้าของงาน ส่วนการชำระหนี้เงินกู้ 20 ปี เชื่อว่าไม่น่าเป็นห่วง ส่วนหนึ่งก็จะนำรายได้จากการเดินรถมาใช้หนี้
สำหรับโครงการเงินกู้ดอกเบี้ยพิเศษนี้ รัฐบาลญี่ปุ่นได้ให้ความช่วยเหลือทางการเงินในรูปการให้กู้ในเงื่อนไขผ่อนปรนเพื่อการพัฒนาเศรษฐกิจและสังคมแก่ประเทศไทยอย่างต่อเนื่องมาตั้งแต่ปี 2511
ปัจจุบันไทยได้กู้เงินในโครงการพิเศษนี้เป็นจำนวนเงินรวมทั้งสิ้น 2,202,608 ล้านเยน โดยความช่วยเหลือทางการเงินส่วนใหญ่จะมุ่งให้แก่โครงการพัฒนาด้านโครงสร้างพื้นฐาน พัฒนาเมืองและพัฒนาชนบท รวมทั้งโครงการพัฒนาด้านสิ่งแวดล้อมและทรัพยากรมนุษย์ ซึ่งเป็นสิ่งที่ประเทศไทยยังขาดอยู่